[{"text_idx": "#000000", "text": "EU-propono pri Esperanto nun sur la dua loko"}, {"text_idx": "#000001", "text": "Unu el la proponoj pri Esperanto en la civitana dialogo de EU atingis la unuan lokon en sia kategorio, kaj la duan lokon inter c\u0302iuj civitanaj proponoj. UEA nun instigas c\u0302iujn subteni g\u0302in, por ke g\u0302i ig\u0302u la plej subtenita el c\u0302iuj proponoj. Sed pri kio g\u0302i temas?"}, {"text_idx": "#000002", "text": "\u201cLa estonteco estas en viaj manoj.\u201d La diskuta retejo de EU alireblas en c\u0302iuj oficialaj lingvoj de la Unio, sed en la praktiko la diskuto okazas nur en kelkaj grandaj lingvoj, c\u0302efe la angla."}, {"text_idx": "#000003", "text": "La 20-an de novembro Renato Corsetti atentigis la komitatanojn de UEA, ke unu el la proponoj pri Esperanto en la reta eu\u0306ropa konferenco pri la estonteco de Eu\u0306ropo atingis la duan lokon inter c\u0302iuj proponoj pri c\u0302iuj temoj fare de unuopaj eu\u0306ropaj civitanoj."}, {"text_idx": "#000005", "text": "Klaus Leith estas membro de UEA-Komisiono por eu\u0306ropa agado kaj reprezentanto de Germana Esperanto-Asocio en la asembleo de Eu\u0306ropa Esperanto-Unio. Ni petis lin klarigi, pri kio temas."}, {"text_idx": "#000008", "text": "\u2013 La \u201cMultlingva akcelilo\u201c estis elprovita kadre de Erasmus+ (financita de EU) en tri lernejoj en Bulgario, Kroatio kaj Slovenio dum 2018/19. Lau\u0306 la rezultoj la sento de atingo kaj la spertoj pri funkciado de lingvo ebligis al la lernantoj poste lerni aliajn lingvojn pli sukcese kaj pli rapide."}, {"text_idx": "#000009", "text": "\u2013 Ne c\u0302iuj samideanoj konsentas pri la \u201eMultlingva akcelilo\u201c, c\u0302ar ili taksas g\u0302in plibonigenda. Tion mi ne povas prijug\u0302i, mi ne estas pedagogo. Pri la detaloj povas argumenti la esperantistaj fakuloj inter si. Rilate al la kampanjo c\u0302efas la aspekto, ke ni atentigu la neesperantistan publikon pri la ekzisto de tiu esperantlingva programo kiel jam agnoskita kaj elprovita pedagogia metodo."}, {"text_idx": "#000010", "text": "\u2013 En la EU-Konferenco gravas, ke ni konvinku la konferencantojn, ke nia lingvo proponas avantag\u0302on al EU pro la solvo de konkreta problemo. La propono de Sea\u0301n, kiu ja estas relative modesta, ne speciale fanfaronas pri Esperanto sed elstarigas la uzon de nia lingvo por realigi konkretan politikan celon."}, {"text_idx": "#000012", "text": "La retejo en la malta."}, {"text_idx": "#000013", "text": "\u2013 Kadre de sia kampanjo por partoprenigi esperantistojn en la EU-Konferenco, UEA kaj Eu\u0306ropa Esperanto-Unio (kies prezidanto estas Sea\u0301n O\u0301 Riain) specife petis pri apogo de tiu propono. Ni informis en retaj kaj c\u0302eestaj arang\u0302oj kaj distribuis pli ol mil varbilajn vizitkartetojn al la landaj asocioj kun atentigo pri la UEA-vikipag\u0302o, kie trovig\u0302as utilaj informoj pri kial kaj kiel partopreni la kampanjon."}, {"text_idx": "#000014", "text": "\u2013 Rimarkeblas, ke samideanoj en kelkaj landoj sukcesis instigi multajn samlandanojn, ne nepre nur esperantistojn. Hungario menciindas kiel unu elstara ekzemplo. Ni konjektas (au\u0306 almenau\u0306 esperas), ke la propono allogas ankau\u0306 homojn, kiuj ne estas konvinkitaj samideanoj, sed subtenas la ideon elprovi novan aliron rilate al la instruado de lingvoj."}, {"text_idx": "#000016", "text": "\u2013 Ni ne havu iluziojn: la civitana konsulto kadre de la EU-Konferenco ne egalas baloton au\u0306 referendumon. La konferencantoj tute ne estas devigataj realigi iun ajn proponon, ec\u0302 multnombre apogitan. Do ni ne vere atendas, ke fine rezultas rekomendo, ke la EU-instancoj realigu la proponon de Sea\u0301n."}, {"text_idx": "#000017", "text": "\u2013 La c\u0302efa celo de nia partoprenado en la EU-Konferenco estas uzi la eblon paroligi pri nia lingvo en eu\u0306ropaj publikaj kaj politikaj rondoj. La unua pozicio en la tuta civitana konsulto estus tre utila varbilo por ni, kaj UEA/EEU intencas maksimume ekspluati tion dum la dua fazo de la kampanjo, kiam temas pri alparoli la konferencantojn, ekzemple la delegitojn en la Eu\u0306ropa Parlamento kaj membros\u0302tataj parlamentoj. EEU jam rete kaj paperletere alskribis pli ol cent parlamentanojn kaj dau\u0306rigos la informadon."}, {"text_idx": "#000018", "text": "La retejo en la bulgara."}, {"text_idx": "#000019", "text": "\u2013 La civitanan konsulton en la reta platformo de la EU-Konferenco partoprenas malpli ol 40 000 eu\u0306ropanoj. Ili starigis c\u0302irkau 10 000 proponojn, kiuj averag\u0302e havas kvin apogantojn. La absolutaj nombroj estas ridinde malgrandaj: la nombro de apogantoj de unuopaj proponoj kulminas je kelkaj centoj. Tamen, tiu malgranda partoprenantaro estas avantag\u0302o por ni: per kelkaj centoj de voc\u0302donoj jam eblas videbligi nian lingvon."}, {"text_idx": "#000020", "text": "\u2013 La proponoj traktas multajn temojn, inter aliaj jenajn: sano, klimats\u0302ang\u0302ig\u0302o kaj medio, demokratio, valoroj kaj rajtoj, edukado, EU en la mondo, ekonomio. La plej populara civitana propono en la konsulto ricevis 569 voc\u0302ojn kaj temas pri \u201cPlano por reformo cele al eu\u0306ropa demokratio bazita je la civitanoj\u201c. G\u0302i estis proponita de eu\u0306ropunia politika movado (VOLT)."}, {"text_idx": "#000022", "text": "Kiel statas pri aliaj proponoj rilataj al Esperanto?"}, {"text_idx": "#000023", "text": "\u2013 Entute estas pli ol kvindek por-esperantaj proponoj en la civitana konsulto. La UEA-vikipag\u0302o listigas la plej sukcesajn kaj apogindajn proponojn kaj enhavas dosieron kun (preskau\u0306) kompleta listo de c\u0302iuj por-esperantaj proponoj. Tie aldone eblas els\u0302uti aktualan statistikon, kiun ni starigis por reliefigi la pozicion de esperantistaj proponoj en la diversaj temaroj de la EU-Konferenco."}, {"text_idx": "#000028", "text": "Doni sian subtenon povas ankau asocio, se ghi laue estas registrighinta per asocia retposht-adreso, konto Tvitera, Fejsbuka au Gugla che la Multlingva Cifereca Platformo."}, {"text_idx": "#000036", "text": "Mi nun vidas, ke estis tipografia problemo en la koncerna alineo. Mi nun korektis tion, kaj ripetis la nomon de la citito, anstatau\u0306 skribi \u201cli\u201d, por ke la afero estu tute klara."}, {"text_idx": "#000037", "text": "> Miaopinie ni iomete tro alte taksas nian gravecon, se ni supozas, ke la EU-Komisiono tiel timas nin, ke g\u0302i celite sabotas por-esperantajn proponojn.<\nKiu estas \u201cNi\u201d? Ili ne timas, kompreneble, malfortan E-movadon au obeeman UEA. Sed Esperanto, kiel forta kultura lingvo, tre timigas ilin, certe."}, {"text_idx": "#000041", "text": "Tre stranga stulto, kiu chiam estas direktita kontrau Esperanto. Chu ne?"}, {"text_idx": "#000042", "text": "\u0141ukasz Z\u0307ebrowski: \u201cVerdire, krom Renato Corsetti mi s\u0302ajne ne konas aliajn homojn, kiuj fantazius pri iuj povuloj/gravuloj kiuj havus sufic\u0302an interesig\u0302on pri tiom marg\u0302ena movado kiel nia, ke ili ec\u0302 volus saboti g\u0302in.\u201d"}, {"text_idx": "#000044", "text": "A) Au devi bagateligi la tutan spektaklon nome EU-estontecokonferencon laustile de ekzemple \u201cghiaj rezultoj ne estas sufiche reprezentaj pro ne sufiche da partoprenintoj kaj tial ignorendaj\u201d, kio kauzus plian perdon de bona reputacio,\nB) au devi konfesi, ke unu rezulto estas, ke pri pli bona lingvolernado per Esperanto temas la plej subtenata propono el la chirkau 10000 proponoj de la Multlingva Cifereca Platformo, kio kauzus malfacilon pravigi tion, ne iniciati pritraktadon de ghuste tiu propono."}, {"text_idx": "#000046", "text": "La konferencantoj (au\u0306 \u201cBrusela veziko\u201d, kiel Andreas nomas g\u0302in) havas trian opcion, ne nur A) kaj B) lau\u0306 la analizo de Andreas.\nIndas ripeti, ke la civitana konsulto de la Konferenco ne egalas baloton. Tio estis konata ekde la komenco, kaj mi emfazis la fakton en artikolo por Libera Folio en junio. La EU-instancoj neniam intencis realigi la plej apogitajn proponojn, ec\u0302 se tiuj havus milionon da apogantoj. La maksimume esperebla efiko estas, ke la EU-instancoj \u201cprenos en konsideron\u201d la rezultojn de la civitana konsulto, lau\u0306 la publikigita regularo de la Konferenco. Kompare: unu miliono da apogantoj estas la sojlo por \u201cvalida\u201d eu\u0306ropunia civitana iniciato, kiun la Eu\u0306ropa Parlamento kaj la Eu\u0306ropa Komisiono estas devigataj trakti (debati kaj respondi, ne nepre realigi).\nEU ne ec\u0302 provis partoprenigi EU-civitanojn grandnombre. Sed la \u201ccivitana konsulto\u201d de la Konferenco havas duan flankon, kiu supozeble estus pli reprezenta ol la mem-elektita grupeto de 15000 partoprenantoj en la reta platformo. Tiu dua flanko estas la \u201ccivitanaj panelgrupoj\u201d: 4 grupoj kun 200 membroj po grupo (vidu la detalojn en la informilo \u201cpaneloj\u201d en la UEA-vikipag\u0302o).\nLa paneloj supozeble analizis la civitanajn proponojn en la platformo kiam ili komencis sian laboron en oktobro. Nu, detale analizi milojn da proponoj po panelo ili certe ne kapablis. S\u0302ajnas, ke ili bazig\u0302as la traktadon je dokumentoj preparitaj de la Komuna Sekretariato de la Konferenco. Kaj la panelajn laborgrupojn asistis moderantoj, supozeble neu\u0306tralaj \u2013 kaj memkompreneble eblas, ke manipulado de la panelgrupoj okazis. La laborsesioj de la paneloj estis nepublikaj, kvankam j\u0302urnalistoj kaj politikaj analizistoj rajtis observi. Andreas en lau\u0306tema diskutlisto jam atentigis pri tiaspecaj raportoj, i.a. de European Policy Centre.\nLa tasko de la panelgrupoj estas ellabori proprajn rekomendojn, kiujn la konferencantoj debatos en la plenkunsidoj. Fine la Konferenco rekomendos agadon de la EU-instancoj.\nResume: EU-instancoj emfazos la aspekton de la civitana konsulto, kiu okazas pere de la panela procezo, ne la aspekton de civitanaj proponoj. Tiujn ili sendang\u0302ere kaj senhonte ignoros. Tamen, ni fanfaros pri niaj multnombre apogitaj proponoj kaj kalkulas, ke almenau\u0306 parlamentanoj pretas atenti kaj serioze pripensi kelkajn. Tion celas la dua fazo de la UEA/EEU-kampanjo."}, {"text_idx": "#000047", "text": "Novajho estas, ke estos aldonaj \u2013 nome naciaj \u2013 Civitanaj Paneloj en Belgujo, Francujo, Germanujo kaj kelkaj aliaj landoj:"}, {"text_idx": "#000048", "text": "Klaus Leith: \u201cLa konferencantoj (au\u0306 \u201cBrusela veziko\u201d, kiel Andreas nomas g\u0302in) ...\u201d"}, {"text_idx": "#000049", "text": "Jam antau la EU-estontecokonferenco tiun esprimon uzis \u2013 etnolingve \u2013 aliaj (mi ne scias, kiusence precize).\nMi uzas ghin pleje en proksimume jena signifo:"}, {"text_idx": "#000050", "text": "homoj havantaj au alstrebantaj salajratan postenon en EU-institucio au EU-organo\nanoj de kaj kandidatoj por la EU-parlamento\njhurnalistoj kun fokuso al EU-aferoj"}, {"text_idx": "#000051", "text": "Jen leginda artikolo \u201cDemokratieexperte: CoFoE droht zur PR-U\u0308bung zu werden\u201d (demoktrieksperto: CoFoE riskas farighi ekzerco de publika informado)."}, {"text_idx": "#000053", "text": "\u201c... la CoFoE [EU-estontecokonferenco] ankorau ne estas klariginta, kiel la rekomendoj estu sekvataj plu. Ili ghenerale diris, ke la deputitoj diskutos ilin kun la delegitoj kaj ke ilin taksos la tri prezidantoj de Komisiono, Konsilio kaj Parlamento. Tio ne estas suficha por demokratiproceso kun aktiva partoprenigo de civitanoj. Normo por la plua sekvado devas esti difinita, antau ol la afero komencighos.\u201d"}, {"text_idx": "#000054", "text": "\u0141ukasz Z\u0307ebrowski: \u201cEfektive, la \u2018manovro\u2019 por \u2018igi\u2019 la proponon malatentata estas ege facila ...\u201d"}, {"text_idx": "#000055", "text": "Unu dilemoalternativo por la Brusela veziko estas forfluigi la infanon kune kun la bano \u2013 kiel ni diras germane kaj Zamenhof Esperante."}, {"text_idx": "#000056", "text": "Praktike la Brusela veziko jam sukcesis alie, nome per ruza manovro, igi la proponojn de temaro \u201cPliaj ideoj\u201d ne videblaj \u2013 do ankau la tiejn por-Esperantajn proponojn en rangoj 1 kaj 2 lausubtene, nome en la 2a raporto provizora pri la Multlingva Cifereca Platformo."}, {"text_idx": "#000058", "text": "En la artikolo la au\u0302toro skribas pri \u201ccivitana dialogo\u201d kaj \u201ccivitana konsulto\u201d tamen lastatempe la komisarino de EU pri egaleco Helena Dalli en sia j\u0302us preparita gvidilo pri \u201cinkluziva\u201d komunikacio prezentas kiuj vortoj estas akcepteblaj por EU kaj kiuj ne estas akcepteblaj. En la listo de malbonvenaj vortoj trovig\u0302as: \u00absinjorinoj kaj sinjoroj, Kristnasko, baptonomo, Maria, Johano, civitano...\u00bb Interesa ke anstatau\u0302 la kristana nomo Maria EU proponas Malika, kaj anstatau\u0302 Johano bonvena estos Julio. Do, karaj esperantistoj ne uzu la vorton civitano kiam vi turnas vin al EU. Mi nun scivolas c\u0302u la Esperanta Civito en C\u0302au\u0302defono s\u0302ang\u0302os sian nomon por kongrui al la brukselaj normoj..."}, {"text_idx": "#000062", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]